  Майя Бывальцева 23-тӥ коньывуонэ Тула улосвылысь Алексин карын следж-хоккеен шудонъя Россилэн чемпионатэзлэн нырысетӥ люкетэз йылпумъяськиз. Берпуметӥ пумиськонзэ «Удмуртия» команда кунлэн чемпионэныз — Ханты-Мансийскысь «Югра» командаен ортчытӥз. Кызьы ивортэмын «Удмуртия» клублэн «ВКонтакте» мерлыко вотэсысь бамаз, лыдэз усьтӥз Ижкарысь Максим Калачёв, но собере юграос бӧрсьысь куинь шайба пыртӥзы. Удмуртиысь хоккеистъёс одӥгзэ гинэ берыктыны быгатӥзы, кыкетӥзэ голэз пыртӥз Евгений Петров. Озьы пумиськон 2:3 лыдын йылпумъяськиз. Чемпионатлэн нырысетӥ люкетаз 12 очко люкаса, «Удмуртия» Оренбургысь «Ястребъёсын» ӵош кыкетӥ интыын мынэ. Тегъёс: Спорт Следж-хоккей Удмуртия Россия  